Ди къуэш республикэхэм
Илъэс мини 5
и пэкIэ
Адыгей. Республикэм щыщ школакIуэхэм географиемкIэ я егъэджакIуэр ящIыгъуу Кавказ мэзгъэфIэным и щIыпIэм пасэрей петроглиф дамыгъэхэр къызытещ мывэ 20 къыщагуэтащ.
КъэхутакIуэхэм зэраубзыхуащи, зызэпащIэн папщIэ а дамыгъэхэхр къэзыгъэсэбэпу щыта лъэпкъыр Адыгейм и щIыналъэм илъэс мини 5 и пэкIэ щыпсэуащ. Петроглифхэр джынымкIэ щIэныгъэ школакIуэ экспедицэм и къызэгъэпэщакIуэщ географиемкIэ егъэджакIуэ Костарновэ Нинэ, щIэныгъэ унафэщIыр Адыгейм гуманитар къэхутэныгъэхэмкIэ и республикэ институтым археологиемкIэ и къудамэм и лэжьакIуэ, тхыдэ щIэныгъэхэм я кандидат ЛэупащIэ Нурбийщ.
Петроглифхэр зытет япэ мывэхэр 1960 гъэм Адыгейм къыщагъуэтащ совет археологхэу Москва щыщ Марковин Владимиррэ Аутлъэ Пщымахуэрэ (Адыгейм и щIэныгъэ-къэхутакIуэ институт).
Черкесск и
махуэшхуэ
Къэрэшей-Шэрджэс. ДызыхуэкIуэ щэбэтым, фокIадэм и 21-м, Къэрэшей-Шэрджэсым и къалащхьэ Черкесск и махуэшхуэщ. Хабзэ зэрыхъуауэ, абы теухуа Iуэхугъуэхэм кърихьэлIэр къалэдэсхэмрэ республикэм щыпсэухэмрэ я закъуэкъым, атIэ къоблагъэ хьэщIэ куэди.
Махуэшхуэм и къызэгъэпэщакIуэхэм цIыхухэм гъэщIэгъуэн ящыхъун Iуэхугъуэ куэд утыку кърахьэнущ, урысей эстрадэм и вагъуэхэр зыхэтыну концертышхуэ екIуэкIынущ. Черкесск къалэм къыщыщIагъэкI продукцэхэм еплъыным и мызакъуэу, ахэр къащэхунуи Iэмал яIэнущ къызэхуэсахэм. «Укъыщалъхуа махуэмкIэ, Черкесск!» театр гъэлъэгъуэныгъэхэри удэзыхьэхыу щытынущ.
НыбжьыщIэхэр ягъэгушхуэ
Абхъаз. Урысей Федерацэм Абхъазым и лIыкIуэу щыIэ Ахбэ Игорь фокIадэм и 15-м яхуэзащ республикэм щыщу мы гъэм Мэзкуу и еджапIэ нэхъыщхьэхэм щIэтIысхьа студентхэм.
— Мэзкуу и еджапIэ нэхъыщхьэ пэрытхэм фыщIэтIысхьащ, псом япэу илъэс къэс Абхъазым пщIэншэу квотэхэр хухэзых Урысейм и Правительствэм и фIыгъэкIэ. Фи къалэныр Абхъазым и унафэщIхэм къывагъэза дзыхьым фыхуэпэжу феджэнырщ, дэри тхузэфIэкIымкIэ зыфщIэдгъэкъуэнущ, — яжриIащ студентхэм Ахбэ Игорь.
Псалъэ гуапэхэмкIэ щIалэгъуалэм захуигъэзащ «Мэзкуу и абхъаз диаспорэм» и правленэм и тхьэмадэ Агъырбэ Беслъэн. Студентхэми зэIущIэр къызэзыгъэпэщахэм зыкърагъэцIыхуащ, дэзыхьэххэм, къэкIуэнум я мурадхэмкIэ ядэгуэшащ.
Апхуэдэу зэхуэсым и къызэгъэпэщакIуэщ Абхъазым и IуэхущапIэу Урысейм щыIэмрэ «Мэзкуу и абхъаз диаспорэм» и правленэмрэ.
УЭРДОКЪУЭ Женя.
